b'\n_START_ARTICLE_\nLa Zowi\n_START_SECTION_\nBiografia\n_START_PARAGRAPH_\nLa Zowi va n\xc3\xa9ixer a Par\xc3\xads, per\xc3\xb2 es va criar principalment a Granada, encara que tamb\xc3\xa9 ha residit en ciutats com Marsella, Londres, Barcelona o Madrid, on resideix actualment. Filla de pares artistes (la seva mare \xc3\xa9s poeta feminista i el seu pare guitarrista de flamenc conegut com el Yerbita), va cr\xc3\xa9ixer escoltant flamenc del que diu \xe2\x80\x9cha estat el meu entorn i la meva forma de vida. Tamb\xc3\xa9 la m\xc3\xbasica llatina i l\'africana s\'han convertit en la base de les meves refer\xc3\xa8ncies\xe2\x80\x9d._NEWLINE_Encara que tothom la coneix principalment per la seva faceta com a MC, tamb\xc3\xa9 ha fet treballs puntuals com a model i en 2018 va ser la protagonista d\'un calendari inspirat en els calendaris de taller de mec\xc3\xa0nics, dissenyat per l\'equip de Barriobajero.\n_START_SECTION_\nTraject\xc3\xb2ria musical\n_START_PARAGRAPH_\nLa identitat art\xc3\xadstica de La Zowi comen\xc3\xa7a arran de la seva col\xc2\xb7laboraci\xc3\xb3 amb Pxxr Gvng, un col\xc2\xb7lectiu que ha pres part activa en l\'eclosi\xc3\xb3 del trap a l\'Estat l\'espanyol, encara que m\xc3\xa9s endavant s\'allunyar\xc3\xa0 de les construccions habituals d\'aquest g\xc3\xa8nere musical. Amb aquest col\xc2\xb7lectiu publica el seu primer tema Raxeta, a trav\xc3\xa9s de YouTube._NEWLINE__NEWLINE_La paraula \xe2\x80\x9craxeta\xe2\x80\x9d \xc3\xa9s una adaptaci\xc3\xb3 al castell\xc3\xa0 de la paraula anglesa \xe2\x80\x9cratchet\xe2\x80\x9d, que serveix per referir-se a noies d\'origen humil que vesteixen de manera cridanera. "Per a mi, una ratchet \xc3\xa9s alg\xc3\xba com jo, una noia de barri, humil, que porta roba barata i imitacions de marques de luxe, i de manera provocativa". La paraula ratchet tamb\xc3\xa9 s\'utilitza per designar les dones-g\xc3\xa0ngster. _NEWLINE_"Una \'ratchet\' es alg\xc3\xba com jo, que combina roba del Bershka amb imitacions de marques cares i que, com es sent exclosa del sistema, es preocupa m\xc3\xa9s per tenir les ungles ben fetes que per votar a les eleccions".  _NEWLINE_El seu projecte art\xc3\xadstic est\xc3\xa0 alineat amb la performance i l\'art conceptual, i no es sent identificada amb l\'etiqueta de cantant, com ha declarat en diverses ocasions.  Tamb\xc3\xa9 ha expressat que no li agrada la seva veu. De les seves peces audiovisuals destaca Ll\xc3\xa1mame (La Vendici\xc3\xb3n) una hist\xc3\xb2ria amb reminisc\xc3\xa8ncies del cine quinqui _NEWLINE_El 22 de novembre va treure la seva primera mixtape, titulada Ama de casa, editada pel segell La Vendici\xc3\xb3n. La mixtape compta amb col\xc2\xb7laboracions vocals d\'Albany, Flynt Hustle i GOA, aix\xc3\xad com els productors DP Beats, Steve Lean, Barla, Oddlaw o Tweak. El projecte fou anticipat pel videoclip Putas "farcit d\'strippers i neons" amb el qual, segons la cr\xc3\xadtica, l\'artista de nou "reivindica i mira de desestigmatitzar el mot "puta" com a recurs ling\xc3\xbc\xc3\xadstic". _NEWLINE_En les seves lletres es repeteixen conceptes com els diners, les putes, les drogues i els seus goonies. El seu punchline m\xc3\xa9s fam\xc3\xb3s \xc3\xa9s "La Zowi Puta"._NEWLINE_Ha col\xc2\xb7laborat amb artistes com Bea Pelea o La Goony Chonga, i treballat de forma recurrent amb la productora i dissenyadora de so Zora Jones. Tamb\xc3\xa9 \xc3\xa9s l\'encarregada, amb Alizzz, de la introducci\xc3\xb3 de la segona temporada del programa musical El Bloque, que s\'emet a trav\xc3\xa9s de YouTube.\n_START_SECTION_\nCultura popular\n_START_PARAGRAPH_\nEn 2017, El \xc3\x9altimo Vecino va fer una versi\xc3\xb3 de la seva can\xc3\xa7\xc3\xb3 Mi chulo. Sobre el tema, l\'artista va dir que \xe2\x80\x9caquesta \xc3\xa9s la can\xc3\xa7\xc3\xb3 m\xc3\xa9s trista que se\'m va plantar davant en un dels pitjors moments de la meva vida, sense parella i sense amic (\xe2\x80\xa6) Vaig haver de reinterpretar-la\xe2\x80\x9d._NEWLINE_Al 2018, la revista S de Moda publica un article anomenat: \xc2\xbfQui\xc3\xa9n mat\xc3\xb3 a la \xe2\x80\x98choni\xe2\x80\x99 espa\xc3\xb1ola? on s\'apunta que "l\'est\xc3\xa8tica i l\'oda a la dona de barri inunda les tend\xc3\xa8ncies de moda i cultura mentre l\'adjectiu pejoratiu cau en des\xc3\xbas per les noves generacions". En el mateix article que apunta La Zowi, Cariatydes i Rosalia paradigma total d\'aquest fenomen, Alicia \xc3\x81lvarez doctora en comunicaci\xc3\xb3 posa en relaci\xc3\xb3 els projectes est\xc3\xa8tics d\'aquestes artistes: "Si t\'hi fixes, l\'est\xc3\xa8tica de Rosalia \xc3\xa9s innegable que t\xc3\xa9 un aire ratchet (o ratxeta), com el t\xc3\xadtol del primer tema de la Zowi". Al 2019 la mateixa publicaci\xc3\xb3 realitza un nou n\xc3\xbamero sota la tem\xc3\xa0tica "expressi\xc3\xb3 lliure" on situa Nathy Peluso i La Zowi com a "dues de les dones que manen avui en la m\xc3\xbasica urbana".\n_START_SECTION_\nDebats sobre la seva proposta est\xc3\xa8tica\n_START_PARAGRAPH_\nAl gener de 2019, el c\xc3\xb2mic David Broncano va entrevistar a La Zowi en el programa de televisi\xc3\xb3 espanyol "La Resitencia"  en el que es va descriure com "un intercanvi tens fruit del desencontre generacional,  per\xc3\xb2 tamb\xc3\xa9 ideol\xc3\xb2gic, entre el vell i el vell nou ordre". L\'entrevista va desencadenar una gran pol\xc3\xa8mica a les xarxes socials, especialment a trav\xc3\xa9s de Twitter. _NEWLINE_Despr\xc3\xa9s d\xe2\x80\x99aquesta entrevista, la periodista Yolanda Dom\xc3\xadnguez va escriure un article al Huffington Post en el que q\xc3\xbcestiona si l\xe2\x80\x99artista \xc3\xa9s o no una icona feminista, tot afirmant que "ser puta no t\xc3\xa9 res de glamur\xc3\xb3s". Amb anterioritat a aquesta entrevista, la periodista Anna Pacheco,  cita casos com el de la Zowi, per descriure el fenomen conegut com a slut-shaming, un anglicisme que es refereix al fet de criticar a les persones, especialment a les dones i les nenes, quan s\xe2\x80\x99esperen les expectatives de comportament i l\xe2\x80\x99aparen\xc3\xa7a en relaci\xc3\xb3 a aquells temes relacionats amb la sexualitat._NEWLINE__NEWLINE_En relaci\xc3\xb3 al debat sobre el seu projecte est\xc3\xa8tic, la periodista Rita Rakosnik, en la seva cr\xc3\xadtica a l\'article de Dom\xc3\xadnguez publicada al diari digital N\xc3\xbavol, considera que el que es va descriure no t\xc3\xa9 res va veure amb l\'entrevista, i afirma que:_NEWLINE_"La Zowi no \xc3\xa9s educadora social ni pedagoga feminista, \xc3\xa9s artista. Si els adolescents d\xe2\x80\x99avui no saben distingir entre realitat i ficci\xc3\xb3 \xe2\x80\x93amb tots els matisos existents dins d\xe2\x80\x99aquest binomi\xe2\x80\x93, potser el que fa falta \xc3\xa9s una base educativa s\xc3\xb2lida que els doni les eines b\xc3\xa0siques per construir-se una visi\xc3\xb3 cr\xc3\xadtica del m\xc3\xb3n, i no sobreprotegir-los amb condescend\xc3\xa8ncia. Tot i aix\xc3\xad, la Zowi tampoc es desresponsabilitza totalment de la seva influ\xc3\xa8ncia, de la qual \xc3\xa9s plenament conscient, per\xc3\xb2 la seva m\xc3\xbasica no \xc3\xa9s ni vol ser un pamflet. El seu objectiu, per fortuna, no \xc3\xa9s ser un referent feminista, ni tampoc visibilitzar realitats marginals, perif\xc3\xa8riques o violentes (encara que ho faci perqu\xc3\xa8 formen part del seu entorn), sin\xc3\xb3 presentar un projecte est\xc3\xa8tic i musical \xe2\x80\x93i afegiria que perform\xc3\xa0tic\xe2\x80\x93 que pot agradar m\xc3\xa9s o menys"'